b'\n_START_ARTICLE_\nS\xc3\xb8nder Stenderup\n_START_SECTION_\nSogn og kirke\n_START_PARAGRAPH_\nS\xc3\xb8nder Stenderup ligger i S\xc3\xb8nder Stenderup Sogn, som har h\xc3\xb8rt til Hertugd\xc3\xb8mmet Slesvig og dermed v\xc3\xa6ret en del af det historiske S\xc3\xb8nderjylland, men det blev i 1864 indlemmet i Kongeriget Danmark i forbindelse med en ombytning med de kongerigske enklaver i Vestslesvig. Sognet kom s\xc3\xa5ledes ikke under preussisk styre frem til Genforeningen i 1920 og h\xc3\xb8rer derfor ikke til S\xc3\xb8nderjylland efter den nutidige definition._NEWLINE_Midt i byen ligger S\xc3\xb8nder Stenderup Kirke, som er bygget i romansk stil og opf\xc3\xb8rt i slutningen af 1100-tallet. T\xc3\xa5rnet stammer fra sidste del af 1400-tallet.\n_START_SECTION_\nOmegnen\n_START_PARAGRAPH_\nMod nord, nord\xc3\xb8st og syd\xc3\xb8st er der kun et par kilometer fra byen ud til Stenderup Skovene ved Lilleb\xc3\xa6lt. De tre statsskove N\xc3\xb8rreskov, Midtskov og S\xc3\xb8nderskov er tilsammen p\xc3\xa5 845 ha. I den nordlige ende af N\xc3\xb8rreskov stikker L\xc3\xb8ver Odde ud mellem Kolding Fjord og Lilleb\xc3\xa6lt. Her er badestrand, anl\xc3\xb8bsbro, ophalerplads, parkeringsplads, legeplads, kiosk, toilet og cafe. Caf\xc3\xa9 L\xc3\xb8verodde blev etableret omkring 1896 og har siden v\xc3\xa6ret et popul\xc3\xa6rt udflugtsm\xc3\xa5l._NEWLINE_Solk\xc3\xa6r \xc3\x85 l\xc3\xb8ber sydvest om byen og ud til Lilleb\xc3\xa6lt gennem Solk\xc3\xa6r Enge. Her var enge og en s\xc3\xb8 p\xc3\xa5 ca. 10 ha indtil omr\xc3\xa5det i 1923 blev afvandet og dyrket som landbrugsjord i godt 80 \xc3\xa5r. I 2004 indviede man et naturgenopretningsprojekt, hvor der blev etableret en noget st\xc3\xb8rre strands\xc3\xb8 p\xc3\xa5 75 ha ved normal vandstand i Lilleb\xc3\xa6lt. Havdiget er fjernet, s\xc3\xa5 tidevandet kan komme ind og udskifte s\xc3\xb8ens vand. Ved den nye s\xc3\xb8 ligger det gamle voldsted Skinkel(s)borg.\n_START_SECTION_\nFaciliteter\n_START_PARAGRAPH_\nSdr. Stenderup Centralskole blev indviet i 1938 og havde i 2010 113 elever. I 2014 var antallet nede p\xc3\xa5 64 elever, fordelt p\xc3\xa5 0.-5. klasse, og skolen blev 1. august 2015 sl\xc3\xa5et sammen med Sdr. Bjert Centralskole i en landsbyordning, s\xc3\xa5 der i S\xc3\xb8nder Stenderup nu er b\xc3\xb8rnehave med plads til 30 b\xc3\xb8rn og skole med 0.-3.klasse, hvor der g\xc3\xa5r 24 elever. Ved B\xc3\xb8rneuniverset ligger ogs\xc3\xa5 Aktivitetshuset, en minihal, der efter 13 \xc3\xa5rs forberedelser blev indviet i 1999. Den var opf\xc3\xb8rt p\xc3\xa5 initiativ af Sdr. Stenderup Idr\xc3\xa6tsforening, der blev startet i 1943._NEWLINE_Forsamlingshuset Dannevirke har to sale til hhv. 20 og 80 personer. Bjert-Stenderup Avis husstandsomdeles i Bjert og Sdr. Stenderup og har ogs\xc3\xa5 en net-udgave.\n_START_SECTION_\nHistorie\n_START_PARAGRAPH_\nI N\xc3\xb8rreskoven ligger Borgsted Banke, et voldsted fra ca. 1167. Her blev opstillet kanoner under krigen i 1864._NEWLINE_Fra Stenderup Hage gik det svenske fodfolk 30. januar 1658 over Lilleb\xc3\xa6lt p\xc3\xa5 isen til F\xc3\xb8nsskov. I Stenderup br\xc3\xa6ndte 27. juni 1807 21 g\xc3\xa5rde og 36 huse samt pr\xc3\xa6stegaarden._NEWLINE_I 1904 beskrives S\xc3\xb8nder Stenderup s\xc3\xa5ledes: "Stenderup (S\xc3\xb8nder St.) med Kirke, Pr\xc3\xa6stegd., Skole, Missionshus og Forsamlingshus (begge opf. 1900), Fattiggaard (oprettet 1843, Plads for 32 Lemmer), Andelsmejeri, Teglv\xc3\xa6rk og 2 M\xc3\xb8ller;" M\xc3\xa5lebordsbladene viser desuden et jordemoderhus. P\xc3\xa5 kortet fra 1800-tallet staves landsbyen Stendrup.\n_START_SECTION_\nElv\xc3\xa6rket\n_START_PARAGRAPH_\nSom noget helt specielt for en landsby havde S\xc3\xb8nder Stenderup eget elektricitetsv\xc3\xa6rk, som leverede 100 volt j\xc3\xa6vnstr\xc3\xb8m. Det blev oprettet i 1909 p\xc3\xa5 andelsbasis og var i drift til 1960.\n_START_SECTION_\nStationsbyen\n_START_PARAGRAPH_\nS\xc3\xb8nder Stenderup fik jernbanestation p\xc3\xa5 Kolding Sydbaners linje Kolding-Hejlsminde (1911-48). Der var i forvejen en Stenderup station p\xc3\xa5 Horsens-Juelsminde Jernbane, s\xc3\xa5 stationen kom til at hedde Varmark efter den n\xc3\xa6rliggende Varmarkg\xc3\xa5rd. Postdistriktet hed ogs\xc3\xa5 Varmark og blev ved med det efter banens tid og indtil byens postekspedition blev nedlagt._NEWLINE_Stationen havde et langt l\xc3\xa6sse- og vigespor. I den sydlige ende af det blev der i 1920\'erne anlagt et 40 m langt stikspor med en galgekran, der kunne l\xc3\xb8fte 12 tons og blev brugt til l\xc3\xa6sning af tr\xc3\xa6k\xc3\xa6vler fra de omliggende statsskove._NEWLINE_Banen tog en stor omvej for at komme til S\xc3\xb8nder Stenderup, men den var ved banens start en ret betydelig landsby. Foruden ovenn\xc3\xa6vnte var der k\xc3\xb8bmand og brugsforening. I 1925 var der desuden snedker, karetmager, slagter, skr\xc3\xa6dder, maler, l\xc3\xa6ge og telefoncentral med 96 abonnenter \xe2\x80\x93 i 1942 var der 111._NEWLINE_Stationsbygningen er bevaret p\xc3\xa5 Varmarkvej 4. Ved Moshusevej i Varmark Skov kan man se et stykke af banens trac\xc3\xa9, der dog ikke er tilg\xc3\xa6ngeligt.\n_START_SECTION_\nKendte personer\n_START_PARAGRAPH_\nBilledhuggeren Anne Marie Carl-Nielsen blev f\xc3\xb8dt i Sdr. Stenderup som datter af propriet\xc3\xa6r Povl Julius Brodersen og Frederikke Johanne Kirstine Gylling. Hun voksede op p\xc3\xa5 g\xc3\xa5rden Thygesminde, og k\xc3\xa6rligheden til dyrene blev et centralt element i hendes motivvalg som kunstner. Hun blev gift med komponisten Carl Nielsen.'